Glück, Richard, poslanec NR SR (2024-09-26):
Ďakujem veľmi pekne za slovo, pán predsedajúci. Vážený pán minister, prišli ste s návrhom konsolidácie, na ktorej vznikla dohoda na úrovni vládnej koalície na konsolidácii takej, akú ste nám ju predniesli, akú ju navrhujete, ale to, že je tu potreba konsolidácie, na tom je celospoločenská zhoda. Pretože každý z predsedov opozičných strán si uvedomujú, že verejné financie sú v katastrofálnom stave. V roku 2010 bol rozpočet niekde na úrovni 17 mld. a v roku 2020 bol rozpočet niekde na úrovni 30 alebo 35 mld. Opravte ma, ak hovorím zle. A bolo konštatované, že máme najhoršie verejné financie v celej Európskej únii. Mali sme dve možnosti. Mohli sme postupovať ako pán Ódor, ktorý navrhoval plošne zvýšiť daň z pridanej hodnoty, rovnako navrhoval daň, teda zvýšiť DPH aj na knihy, pretože mal za to, že si to ľudia môžu dovoliť. Rovnako navrhoval zvýšiť mýto, diaľnice a tak ďalej a tak ďalej a plus navrhoval siahnuť ľuďom na dôchodky a jeho celková konsolidácia bola vo výške, tuším, na úrovni 6 mld. A my ideme zdvíhať DPH, pričom tá dépeháčka nie je zdvihnutá plošne na úroveň 23 %, ale ako dnes verejnosť vie, že na základné potraviny je znížená DPH na 5 %, na všetky ostatné potraviny je úroveň DPH vo výške 19 %, DPH je vo výške 5 % aj na lieky, aj na gastro, aj na ubytovanie a aj na knihy, ktorými bola, to bola téma číslo jeden posledných dní. Dámy a páni z opozície, vyčítate nám 13. dôchodky, to je váš najväčší problém, ale ja sa vás teraz chcem opýtať, pretože tesne po voľbách ste sa usilovali o vznik vládnej koalície, ktorá by pozostávala zo strán SaS, KDH, PS a strana HLAS. Všetci veľmi dobre vieme, že strana HLAS 13. dôchodok svojim voličom sľubovala, čiže to by bolo základom vášho programového vyhlásenia a 13. dôchodky by ste vyplácali aj vy. To je jednoducho fakt, pretože ja si neviem predstaviť koalíciu, v ktorej by bola strana HLAS – sociálna demokracia a neboli by tam 13. dôchodky. A nám toto idete vy teraz vyčítať. Ale poďme k tomu, že prečo tu dnes musíme stáť a prečo sa musíme hádať o tom, že akým spôsobom je potrebné ozdraviť verejné financie. A tá odpoveď je veľmi jasná. Matovič, Heger a Ódor. Hoc Ódor je v tom najmenej vinný, pretože najhoršie to jednoznačne robili páni, ktorí zvyčajne sedia tuto hore. Otázka je, že čo robil pán Kišš, ktorý bol na čele Útvaru hodnoty za peniaze, keď sa na Slovensku, keď sa na Slovensku na celoplošné testovanie, lotériu, očkovací bonus vyplatilo 780 mil. eur. Na exspirované vakcíny, ktorých bolo 5 mil. kusov, ktoré sme nakúpili a ktoré išli buď do koša, vlastne išli do koša, alebo boli niekde možno posunuté do Afriky, na nich bolo minutých 100 mil. eur. Tridsať miliónov eur išlo za zaplatené, ale nikdy nedodané vakcíny, pretože zmluva bola podpísaná tak nevýhodne, že nebolo možné od nej odstúpiť a museli sme ich jednoducho zaplatiť. Na testovacie MOM-ky, čo ako dnes aj pán premiér deklaroval, že je potrebné sa na to pozrieť, bolo minutých 110 mil. eur. Na darovanú vojenskú techniku, pán Hlina, bola darovaná vojenská technika vo výške 671 mil. eur. Tak, samozrejme, teraz ak chceme zachovať ako-takú obranu Slovenskej republiky, keď musíme kupovať nielen tie vozidlá, o ktorých ste vy hovorili, ale predovšetkým protivzdušnú obranu a ďalšiu vojenskú techniku, ktorá je absolútnym základom obranyschopnosti našich strategických podnikov, jadrových elektrární a tak ďalej a tak ďalej. Potom tu máme legislatívnu smršť v Národnej rade v celkovej výške zhruba 1,6 mld. eur, to už SaS-ka, samozrejme, nemohla toto zniesť a odišla z vlády. Mimochodom mohli ste to urobiť trošku skôr a mohla tá Slovenská republika vyzerať inak, mohla konsolidácia dnes vyzerať inak. Zrušeným bankovým odvodom ste spôsobili škodu 390 mil. eur, na zneužitú pandemickú pomoc v Pezinku, to všetci dobre vieme, čo sa tam udialo, tak to stálo 15 mil. eur. Na pochybné hospodárenie Slovensko IT je vyčíslená škoda 10 mil. eur, tam bol pán Hargaš pri tom takisto ako štátny tajomník, ktorého si vybrala pani Remišová ako odborníka, a neviem, čo je horšie, že si ho pani Remišová vybrala ako odborníka, alebo že ho vyhodila. To už fakt neviem, čo je horšie. A pri pochybných dotáciách na nájomnom bolo vynaložených 1,4 mil. eur a pochybné zmluvy v kauzách Vlčan, Miškovič, Kaňka 2,5 mil. eur, Expo Dubaj 630-tisíc eur. Spolu je to 3,7 mld. eur, o čom už dnes vieme, a keďže polku vládneho obdobia ste robili v mimoriadnom stave, nikto netuší, akým spôsobom a čo sa kupovalo, keďže nič netrebalo obstarávať. Čiže ja som veľmi zvedavý, na čo všetko ešte príslušné kontrolné orgány prídu a akým spôsobom sa s tým budeme vysporiadavať. Čiže to, že my dnes musíme konsolidovať, to sme si nevymysleli sami, je to dôsledok šafárenia predovšetkým Matoviča, Hegera a Ódora. Ďakujem veľmi pekne.